CELEX: 52019PC0009
Language: sl
Date: 2019-01-21
Title: Predlog IZVEDBENI SKLEP SVETA o dovoljenju Litvi, da uvede posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 21.1.2019
            COM(2019) 9 final
            2019/0006(NLE)
            Predlog
            IZVEDBENI SKLEP SVETA
            o dovoljenju Litvi, da uvede posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
               
               
                  V dopisu, ki ga je Komisija prejela 16. oktobra 2018, je Litva zaprosila za odstopanje od člena 193 direktive o DDV, da bi lahko uporabila mehanizem obrnjene davčne obveznosti za trde diske. V skladu s členom 395(2) direktive o DDV je Komisija z dopisom z dne 19. novembra 2018 obvestila druge države članice o zahtevi Litve. Komisija je z dopisom z dne 20. novembra 2018 uradno obvestila Litvo, da ima vse informacije, potrebne za presojo prošnje.
               
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Člen 193 direktive o DDV določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV).
               
            
            
               V skladu s členom 395 direktive o DDV je Litva zaprosila za odobritev odstopanja od člena 193 direktive o DDV, da bi uporabila mehanizem obrnjene davčne obveznosti za dobavo trdih diskov, ki niso zajeti s členom 199a direktive o DDV. Po tem postopku je DDV dolžan plačati davčni zavezanec, kateremu se blago dobavlja. Če ima ta davčni zavezanec pravico do polnega odbitka, istočasno prijavi in odbije DDV, ki ustreza dobavi, zaradi česar se DDV državni blagajni dejansko ne plača.
            
            
               
                  Litva je odkrila goljufije na področju DDV v sektorju elektronskih izdelkov, kot so prenosni računalniki, mobilni telefoni, tablični računalniki in trdi diski. To blago se pridobi iz drugih držav članic, preden se dobavi trgovcem na drobno ali neposredno potrošnikom, pa poteka več transakcij med neobstoječimi trgovci, ki ne plačujejo DDV v državno blagajno. Pregledi, opravljeni v Litvi, so razkrili, da v obdobju 2016–2017 morda ni bil plačan davek v višini približno 6 milijonov EUR za elektronsko blago, kar predstavlja znatno izgubo za državni proračun.
               
            
            
               Litva je sprejela več ukrepov za boj proti goljufijam v zvezi z DDV in njihovo preprečevanje. Od oktobra 2016 morajo vsi plačniki DDV v Litvi mesečno vnašati informacije o računih z obračunanim DDV, ki so jih prejeli in izdali, v podsistem e-računov (i.SAF) pametnega upravnega sistema (i.MAS), kar pomaga organom pri ugotavljanju razlik med podatki, ki jih prijavijo zavezanci za DDV, in davčnimi zneski, ki niso bili pravočasno prijavljeni. Tudi podatki o prevoznih listinah za prevoz blaga morajo biti registrirani v podsistemu elektronskih tovornih listov (i.VAZ) v okviru i.MAS, preden se blago prevaža na ozemlju Litve, pri čemer se navedejo blago, ki se prevaža, ter pošiljatelji in prejemniki. Te operativne informacije, ki jih zbere državni davčni inšpektorat, se uporabljajo tudi za odkrivanje morebitnih primerov goljufij ali hitrega ugotavljanja dejstev o blagu, vpletenem v goljufivo verigo.
            
            
               Kljub vsem ukrepom, uvedenim za boj proti goljufijam na področju DDV, informacije, ki jih je predložila Litva, kažejo na nezadostnost ukrepov za preprečevanje goljufij na področju DDV pri dobavi elektronskega blaga. Litva meni, da je uvedba obrnjene davčne obveznosti v zadevnem sektorju nujna.
            
            
               
                  Litva namerava uvesti obrnjeno davčno obveznost za elektronske izdelke na podlagi člena 199a direktive o DDV. Vendar trdi diski niso vključeni v ta člen. Litva navaja tudi, da izkušnje drugih držav članic kažejo, da so se po uvedbi mehanizma obrnjene davčne obveznosti za elektronsko blago, ki ga zajema člen 199a direktive o DDV, goljufije prenesle na drugo elektronsko blago.
               
               
                  Litva zato prosi za dovoljenje, da uvede obrnjeno davčno obveznost tudi za elektronske izdelke na podlagi člena 395 direktive o DDV.
               
            
            
               Zaradi morebitnega pozitivnega učinka ukrepa v boju proti goljufijam, ki jih je odkrila Litva, se predlaga, da se odstopanje odobri za omejeno obdobje, in sicer od 1. marca 2019 do 28. februarja 2022. Litva bi morala v obdobju uporabe ukrepa odstopanja uvesti druge običajne ukrepe za učinkovit nadzor in preprečevanje goljufij pri dobavi trdih diskov. Zato ne bi smelo biti več potrebe po odstopanju od člena 193 direktive o DDV v zvezi z dobavo trdih diskov.
            
            
               Skladnost z veljavnimi predpisi s področja zadevne politike
            
            
               
                  Podobna odstopanja v zvezi s členom 193 direktive o DDV so bila odobrena drugim državam članicam.
               
               
                  Predlagani ukrep je torej v skladu z obstoječimi določbami direktive o DDV.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
         
         
            
               •Subsidiarnost (za neizključno pristojnost)
            
            
               Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja.
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
            
            
               Zaradi omejenega področja uporabe odstopanja je posebni ukrep sorazmeren z želenim ciljem, tj. preprečevanje nekaterih vrst davčnih utaj ali izogibanja davkom v določenem sektorju.
            
            
               •Izbira instrumenta
            
            
               V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               Ta predlog temelji na zahtevi Litve in zadeva le to državo članico.
            
            
               •Zbiranje in uporaba strokovnih mnenj
            
            
               Strokovno mnenje ni bilo potrebno.
            
            
               •Ocena učinka
            
            
               Predlog izvedbenega sklepa je namenjen preprečevanju nekaterih oblik davčnih utaj ali izogibanja davkom v sektorju trdih diskov. Mehanizem obrnjene davčne obveznosti naj bi Litvi pomagal preprečiti goljufije na področju DDV v sektorju trdih diskov. Zato bo imel ukrep odstopanja potencialno pozitiven učinek.
            
            
               Zaradi majhnega obsega odstopanja in časovno omejene uporabe bo negativni učinek, tj. večje upravno breme za podjetja, ki se ukvarjajo z elektronskimi izdelki, v vsakem primeru omejen.
            
            
               4.PRORAČUNSKE POSLEDICE
            
            
               Predlog ne bo negativno vplival na lastna sredstva Unije iz naslova DDV.
            
            
               5.DRUGI ELEMENTI
            
            
               Predlog vključuje samoderogacijsko klavzulo, ki je določena na 28. februar 2022.
            
            
               2019/0006 (NLE)
            
         
         
            
               Predlog
            
            
               IZVEDBENI SKLEP SVETA
            
            
               o dovoljenju Litvi, da uvede posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  1
                in zlasti člena 395 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 193 Direktive 2006/112/ES določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV) davčnim organom.
            
            
               (2)Z dopisom, ki ga je Komisija prejela 16. oktobra 2018, je Litva zaprosila za dovoljenje, da uvede posebni ukrep odstopanja od člena 193 Direktive 2006/112/ES, da bi lahko uporabljala mehanizem obrnjene davčne obveznosti za dobavo trdih diskov.
            
            
               (3)V skladu z drugim pododstavkom člena 395(2) Direktive 2006/112/ES je Komisija z dopisom z dne 19. novembra 2018 obvestila druge države članice o prošnji Litve. Komisija je z dopisom z dne 20. novembra 2018 uradno obvestila Litvo, da ima vse informacije, potrebne za presojo prošnje.
            
            
               (4)Litva je odkrila goljufije z neobstoječimi trgovci na področju DDV v sektorju elektronskih izdelkov, kot so prenosni računalniki, mobilni telefoni, tablični računalniki in trdi diski. Stopnja in obseg te prakse imata neposreden in zelo negativen učinek na državni proračun.
            
            
               (5)Litva je sprejela več ukrepov za boj proti goljufijam v zvezi z DDV in njihovo preprečevanje. Po mnenju Litve ti ukrepi ne zadoščajo za preprečevanje goljufij na področju DDV pri dobavi elektronskega blaga.
            
            
               (6)Litva namerava uvesti obrnjeno davčno obveznost za elektronske izdelke na podlagi člena 199a Direktive 2006/112/ES. Vendar trdi diski niso vključeni v ta člen.
            
            
               (7)Da bi zagotovila celovitejšo obliko mehanizma obrnjene davčne obveznosti, ki bi se moral uporabljati ne le za elektronske izdelke, za katere to že dovoljuje člen 199a Direktive 2006/112/ES, temveč tudi za trde diske, je Litva zaprosila za dovoljenje, da uvede mehanizem obrnjene davčne obveznosti za dobavo trdih diskov na podlagi člena 395 Direktive 2006/112/ES.
            
            
               (8)Zaradi morebitnega pozitivnega učinka posebnega ukrepa v boju proti goljufijam, ki jih je odkrila Litva, bi bilo treba odstopanje odobriti za omejeno obdobje, in sicer od 1. marca 2019 do 28. februarja 2022.
            
            
               (9)Odstopanja se običajno odobrijo za omejeno obdobje, da se lahko oceni, ali je ukrep odstopanja ustrezen in učinkovit. Odstopanja dajejo državam članicam čas za uvedbo drugih običajnih ukrepov za reševanje zadevnega problema do izteka ukrepa odstopanja, tako da postane podaljšanje odstopanja nepotrebno. Odstopanje, ki dovoljuje uporabo mehanizma obrnjene davčne obveznosti, je odobreno zgolj izjemoma za določena področja goljufij in pomeni sredstvo v skrajni sili. Litva bi zato morala uvesti druge običajne ukrepe za boj proti goljufijam na področju DDV in njihovo preprečevanje v sektorju trdih diskov do poteka veljavnosti tega odstopanja, zato bi moralo postati odstopanje od člena 193 Direktive 2006/112/ES v zvezi z dobavo trdih diskov nepotrebno.
            
            
               (10)Posebni ukrep ne bo imel negativnega učinka na lastna sredstva Unije iz DDV –
            
            
               SPREJEL NASLEDNJI SKLEP:
            
            
               Člen 1
            
         
         
            
               Z odstopanjem od člena 193 Direktive 2006/112/ES se Litvi dovoli, da prejemnika kot osebo, ki je dolžna plačati DDV v primeru dobave trdih diskov.
            
            
               Člen 2
            
            
               Ta sklep se uporablja od 1. marca 2019 in preneha veljati 28. februarja 2022.
            
            
               Člen 3
            
            
               Ta sklep je naslovljen na Republiko Litvo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.